Bachata ดนตรี และการเต้นสุดเซ็กซี่ขยี้ใจ

ถ้าพูดถึงเรื่องสไตล์ดนตรีและการเต้นแบบไทย ๆ หลายคนคงอาจนึกไปถึงการขับร้องฟ้อนรำ การร้องรำลิเก หรือโขน สิ่งเหล่านี้นับว่าเป็นวัฒนธรรมของไทยที่มีมาแต่โบราณ สร้างความสนุกเพลิดเพลินให้กับคนสมัยก่อนได้มากในช่วงที่เทคโนโลยีต่าง ๆ ยังไม่ได้ก้าวหน้าแบบปัจจุบันนี้

แต่เชื่อได้ว่าเด็กสมัยนี้ไม่ได้ให้ความนิยมดนตรีหรือเพลงแบบไทย ๆ เท่าไหร่ เนื่องจากอิทธิพล และกระแสสังคมต่าง ๆ ของทางชาติตะวันตกหรือแม้แต่ชาติแถบเอเชียด้วยกันเอง อย่างเกาหลีใต้ที่หลั่งไหลเข้ามา และด้วยท่าทางการร่ายรำที่ดูอ่อนช้อยเกินไป รวมทั้งดนตรีที่ฟังดูเนิบ ๆ อาจจะไม่ได้ถูกใจเหล่าวัย Gen Z หรือ Gen Y มากนัก ถ้าไปถามคนรุ่นนี้ถึงเรื่องของเพลงและดนตรี คำตอบที่น่าจะได้ยินเกิน 80% ก็น่าจะเป็น Hip Hop, B-Boy หรือ K-pop แต่ในวันนี้เราจะไม่ได้มาพูดถึงแนวดนตรีนี้กัน เพลงและดนตรีที่จะมาเล่าให้ฟังในวันนี้ ถ้าใครเป็นสายที่ชอบฟังเพลงสบาย ๆ เคลิ้ม ๆ มีจังหวะสนุก ๆ ในแบบสไตล์ละตินก็คงจะต้องถูกใจเป็นแน่แท้ ซึ่งดนตรีสไตล์นี้เรียกว่า “Bachata”

Bachata อาจเป็นชื่อที่ไม่ได้คุ้นหูของคนในประเทศไทยมากนัก แต่มันเป็นดนตรี และการเต้นที่มีต้นกำเนิดในประเทศสาธารณรัฐโดมินิกัน บริเวณแถบทะเลแคริบเบียนในช่วงต้นของศตวรรษที่ 20 มีการผสมผสานองค์ประกอบทางดนตรีของชนพื้นเมืองแอฟริกาและยุโรป ผู้คนในแถบชนบทจะชื่นชอบดนตรีสไตล์นี้เป็นพิเศษ

แต่รู้ไหม? มีเหตุการณ์อย่างหนึ่งที่ทำให้พวกเราในปัจจุบันนี้เกือบไม่มีโอกาสได้เห็นแนวดนตรีแบบนี้ เนื่องจากในช่วงรัชสมัยของตรูฆีโย (1930-1961) ซึ่งมีระบอบการปกครองแบบเผด็จการ ดนตรีสไตล์นี้ถูกกล่าวหาว่าเป็นศิลปะล้าหลัง และเกือบจะถูกแบนให้สาบสูญหายไป ต่อมาหลังจากที่สิ้นสุดรัชสมัยของตรูฆีโย Bachata ก็กลับมารุ่งเรืองและเป็นที่นิยมกันอย่างกว้างขวางทั้งในแถบยุโรปเมดิเตอร์เรเนียน และละตินอเมริกา

เนื้อหาของดนตรี Bachata จะออกไปทางแนวโรแมนติก ความอกหักและความสูญเสีย ส่วนทำนองดนตรีจะมีจังหวะที่สนุก มีความเย้ายวนกันระหว่างคู่ชายหญิง และมีความเซ็กซี่ขยี้ใจคนดู ดูเผิน ๆ ก็เหมือนจะคล้ายกับการเต้นสไตล์ Salsa หรือ Cha-Cha แต่ทั้งสามแบบนี้ก็ยังมีความต่างกันในเรื่องของจังหวะ และสเต๊ปในการเคลื่อนไหว อีกทั้งสไตล์ Bachata จะเน้นไปที่ด้านของอารมณ์เพลงเป็นหลักด้วย

พื้นฐานในการเต้น Bachata ประกอบไปด้วยสามขั้นตอนด้วยกัน เริ่มจากการเคลื่อนไหวสะโพกแบบคิวบา ตามด้วยการแตะรวมถึงการเคลื่อนไหวสะโพกในจังหวะที่ 4 การเคลื่อนไหวของสะโพก และเท้าถือว่ามีความสำคัญมาก เพราะเป็นส่วนหนึ่งของจิตวิญญาณของการเต้น

สำหรับเครื่องดนตรีที่ทำให้เกิดจังหวะที่น่าลุ่มหลง และสนุกสนานแบบนี้ก็มีหลายชนิดเช่น กีตาร์ตะกั่ว, กีตาร์ลีลา, กีตาร์อะคูสติก, กีตาร์ไฟฟ้า, เบส, bongos และ güira